PSL คาดรายได้ปีนี้ทะลุ 4.40 พันลบ. รับค่า BDI พุ่งแตะ 1,242 จุด หลังดีมานด์จากจีนโต
PSL คาดรายได้ปีนี้สูงกว่า 4.4 พันลบ.ในปี 60 ตามค่า BDI ดีขึ้นจาก 1,145 จุด หลังดีมานด์จากจีนเพิ่ม
14 ก.พ. 2561

นายคาลิด มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง จำกัด (มหาชน) หรือ PSL คาดว่า รายได้ปี 61 จะดีกว่าปีก่อนที่ 4,412.50 ล้านบาท ตามการเพิ่มขึ้นของดัชนีค่าระวางเรือ (BDI) โดยจะเห็นจากช่วงเดือน ม.ค.61 ปรับเพิ่มขึ้นมาอยู่ที่ระดับ 1,242 จุด จากค่าเฉลี่ยปีก่อนที่ 1,145 จุด เป็นผลมาจากความต้องการใช้เรือเทกองในประเทศจีนที่เพิ่มขึ้นค่อนข้างมาก
นอกจากนี้ ยังมองภาพรวมเศรษฐกิจทั่วโลกที่มีการฟื้นตัวอย่างแข็งแกร่ง คาดว่าปีนี้จะขยายตัวเพิ่มเป็น 4% โดยเฉพาะในสหภาพยุโรป ญี่ปุ่น ประเทศเกิดใหม่ในเอเชีย และยุโรป รวมไปถึงรัสเซีย โดยเชื่อว่าหากไม่มีปัจจัยลบใหม่ๆเข้ามา เศรษฐกิจในทุกประเทศจะขยายตัวไปในทิศทางเดียวกันซึ่งจะช่วยหนุนให้มีการค้าขายและการขยายตัวของอุปสงค์ภายในประเทศต่างๆทั่วโลก
ทั้งนี้ในส่วนของการลงทุนปีนี้ บริษัทฯยังไม่มีแผนลงทุนขนาดใหญ่เพิ่มเติม เนื่องจากในช่วงที่ผ่านมาบริษัทฯสามารถลงทุนได้ตามแผนที่วางไว้แล้ว โดยปัจจุบันบริษัทฯมีกองเรือทั้งหมด 36 ลำ และอายุเฉลี่ย 6 ปี ซึ่งถือว่าเหมาะสมและสามารถขยายกิจการได้ต่อเนื่อง
“จากที่ผ่านมาตั้งแต่ต้นปี จึงทำให้เรามองว่าในปีนี้รายได้ของจะมีการเติบโตได้ตามกการเพิ่มขึ้นของ ค่า BDI ที่ปรับเพิ่มขึ้นมาตั้งแต่ช่วงต้นปีที่ผ่านมา โดยเป็นการฟื้นตัวตามเศรษฐกิจทั่วโลก โดยเฉพาะความต้องการใช้เรือเทกองในประเทศจีนที่ขยายตัวได้อย่างมาก”นายคาลิด กล่าว